b"\n_START_ARTICLE_\nKonservatorija\n_START_PARAGRAPH_\nKonservatorija (it. conservatorio, i\xc5\xa1 lot. conservare\xc2\xa0'i\xc5\xa1saugoti')\xc2\xa0\xe2\x80\x93 muzikos profilio mokykla, kurioje rengiami muzikai (muzikos atlik\xc4\x97jai, muzikos pedagogai ir kt.).\n_START_SECTION_\nLietuva\n_START_PARAGRAPH_\nKonservatorija Lietuvoje yra bendrojo lavinimo mokykla. Pagrindin\xc4\x97 konservatorijos veiklos sritis\xc2\xa0\xe2\x80\x93 formalusis \xc5\xa1vietimas, pagrindin\xc4\x97 veiklos r\xc5\xab\xc5\xa1is\xc2\xa0\xe2\x80\x93 bendrasis vidurinis mokymas. Konservatorija vykdo profesin\xc4\x97s linkm\xc4\x97s akredituotos pagrindinio ugdymo programos dal\xc4\xaf ir muzikinio ugdymo, taip pat vidurinio ir muzikinio ugdymo program\xc4\x85 (pvz., Klaip\xc4\x97dos Stasio \xc5\xa0imkaus konservatorija). Sovietiniais metais konservatorijos buvo auk\xc5\xa1tosios (muzikos) mokyklos.\n_START_SECTION_\nVokietija, Austrija, \xc5\xa0veicarija\n_START_PARAGRAPH_\nKonservatorijos, turin\xc4\x8dios auk\xc5\xa1tosios mokyklos status\xc4\x85, Vokietijoje ir Austrijoje yra vadinamos muzikos auk\xc5\xa1tosiomis mokyklomis (Hochschule f\xc3\xbcr Musik), \xc5\xa0veicarijoje\xc2\xa0\xe2\x80\x93 Konservatorium, Musikhochschule arba Musikakademie. Baigus jas suteikiamas auk\xc5\xa1tasis i\xc5\xa1silavinimas, i\xc5\xa1duodamas diplomas."